《行重晓发》
清代·高其倬

飞鸟翔遥林，衔哺恋故枝。人生重离别，况我亲衰时。

升堂告行重，暗泪肠中垂。未言向何处，先说还家期。

慈亲起送我，语好颜色凄。爱我不便哭，愿我平安归。

家贫万事乏，供馈倚病妻。嫁衣典已尽，不复馀襜帏。

男儿羞低颜，舍子将语谁。在家同一愁，出门成两悲。

伤心最何物，双轮八马蹄。今日行门前，明日行天涯。

塞水呜咽流，木叶高下飞。天晴尚愁人，风雨秋凄凄。

作者简介：高其倬（1676（丙辰年）—1738）清代官员、诗人。字章之，号美沼、种筠，辽宁铁岭人，隶汉军镶黄旗，指头画创始人高其佩堂弟。康熙三十三年进士，迁内阁学士。世宗朝历云贵、闽浙、两江总督。在闽请解除民间出海贸易禁令，后以故降为江苏巡抚。乾隆初，官至工部尚书，卒谥文良。有奏疏及《味和堂诗集》。